《桂东行次刘提属同年见寄山行韵》
宋代·萧立之

桂东有山何高哉，牵萝挽葛登嵬崔。桄榔屯云白日暗，瘴雾飒飒吹黄埃。

悬崖峭壁穴鼯狖，碎啄争食呜争隈。平生忍饥北窗卧，瘦马却载青衫来。

江南解作断肠句，更生年少今多才。曲江座上倚寒玉，落月下照秋千崖。

北湖尊酒谁主客，公荣不饮从渠猜。雁峰台前群玉府，檄羽忽作先春雷。

乌公取士有巨眼，十里祖道梨花杯。蒲团羁我著萧寺，官梅雪尽萱榴开。

凝香阁下得休告，雨坐十日无舆台。新吟大轴忽到手，悬冰跨雪秋皑皑。

请从今日□□□，慰我相思肠九回。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。